text: 
  " Spar os for mere nytteløs snak, " bad Enzo Biagi, en af Italiens 
  mest respekterede journalister, i en kommentar i avisen Corriere Della 
  Sera mandag. Han er på linje med de mange, der nu kræver, at staten
   erklærer mafiaen krig, og holder op med blot at forsvare sig mod 
  angrebene. Og med krig menes ikke en udstationering af 2000 
  værnepligtige i og omkring Palermo. De var med den enestående 
  effektivitet, som Italien også magter at præstere, allerede på plads 
  tirsdag morgen. Men Palermos indbyggere er ikke imponerede. De opfatter
   det som en hån, at unge knægte udstyret med maskinpistoler skulle 
  være det bedste middel mod mafiaen. Super-loven
  
  En statsbegravelse skal heller ikke være det eneste, man kan tilbyde 
  mafiaens modstandere, lyder det ironisk om politikernes og politichefens
   deltagelse i tirsdagens begravelse. Italiens nyvalgte præsident nyder 
  normalt stor respekt, men Oscar Luigi Scalfaro så sig tirsdag omringet
   af de myrdede livvagters vrede og afmægtige kolleger. Ligesom 
  Italiens politichef Vincenzo Parisi måtte statens overhoved finde sig i
   vrede tilråb, og dukke sig for folk, der slog ud efter og sparkede
   efter ham.
  
  
  
  